म्यानमारसँग पराजित
फागुनमा हुने साफ च्याम्पियनसिप तयारीमा रहेको नेपाली राष्ट्रिय महिला फुटबल टोली भारतमा शनिबार सुरु हिरो गोल्डकप फुटबलको पहिलो खेलमा उपाधि दाबेदार म्यानमारसँग पराजित भएको छ । 
काठमाडौँ — फागुनमा हुने साफ च्याम्पियनसिप तयारीमा रहेको नेपाली राष्ट्रिय महिला फुटबल टोली भारतमा शनिबार सुरु हिरो गोल्डकप फुटबलको पहिलो खेलमा उपाधि दाबेदार म्यानमारसँग पराजित भएको छ । भुवनेश्वरस्थित कालिंगा रंगशालामा विश्व वरीयताको १ सय आठौं स्थानको नेपाली टोली ४४ औं स्थानको म्यानमारसँग ३–० ले पराजित भएको हो । नोभेम्बरमा आसन्न टोकियो ओलम्पिकको एसियाली छनोटअन्तर्गत नेपालले म्यानमारसँग १–१ को बराबरी खेलेको थियो । शनिबार पहिलो हाफको अन्तिमसम्म म्यानमारलाई रोकेको नेपाली रक्षापंक्तिले ४४ औं मिनेटमा स्ट्राइकर खिन मोई वाईको प्रहार भने रोक्न सकेन । दोस्रो हाफमा म्यानमारले दुई गोल थप्यो । विन थेङगी तुनले ५४ र ७७ औं मिनेटमा मोई वाईले नै व्यक्तिगत दोस्रो गोल गर्दा म्यानमारले ३–० को जित निश्चित गर्‍यो ।पत्रकार सम्मेलनमा नेपाली टोलीका मुख्य प्रशिक्षक हरि खड्काले रक्षात्मक कमजोरीले रणनीति असफल भएको बताए । अर्को खेलमा कमजोरी सुधार गरी जितको खोजी गरिने उनले बताए । प्रतियोगितामा नेपाल र म्यानमारसहित इरान र भारतसम्मिलित छन् । नेपालले दोस्रो खेल आयोजक भारतसँग सोमबार खेल्नेछ । विराटनगरको सहिद रंगशालामा फागुन २८ देखि चैत ८ सम्म महिला साफ च्याम्पियनसिपको पाँचौं संस्करण हुनेछ । नेपाल सुरुका चार संस्करणको उपविजेता हो ।